B. Bugár, podpredseda NR SR: (2004-05-26):
D. Trnka, generálny prokurátor SR: Vážený pán poslanec, na všetko zrejme nezareagujem v plne miere, ale čo sa týka Trestného poriadku a Trestného zákona. Generálna prokuratúra uplatnila v rámci pripomienkového konania obidvoch kódexov, ktorý je jeden v parlamente a druhý bol dnes prerokúvaný vo vláde, 178 pripomienok. Z týchto 178 pripomienok bolo 171 zapracovaných, čiže si myslím, že vo veľkej miere sa podieľali na tvorbe či už zákona, alebo poriadku aj pracovníci Generálnej prokuratúry, pričom v Trestnom poriadku sme sa na jednom bode nevedeli dohodnúť a nedohodli sme sa ani dnes, keď bol prerokúvaný vo vláde s ministrom spravodlivosti, ale to je vec osobných právnych názorov a myslím si, že v parlamente, kde budú produkované tieto naše rozpory, bude dostatočný priestor, aby ste ich odstránili. Čo sa týka rozpočtu. V plnej miere s vami súhlasím, moje vystúpenie smerovalo k tomu, že ani ja si v budúcnosti neviem predstaviť existenciu samostatnej a nezávislej prokuratúry bez toho, aby som mal samostatnú rozpočtovú kapitolu, a pokiaľ by teda došlo v takejto zásadnej veci k zmene, čo navrhuje ministerstvo financií, nové rozpočtové pravidlá na roky 2006 až 2008, tak zrejme ja sa tiež budem musieť zamýšľať sám nad sebou, či je možné za takýchto podmienok rezort viesť. Áno. Nenavrhoval som v správe finančné požiadavky, ktorými by som chcel zaťažovať parlament, v každom prípade si myslím, že moja požiadavka na navýšenie systemizovaných miest je na mieste, a ak vláda k takémuto kroku pristúpi, tak ja som povinný potom dokladovať a vypočítať finančné náklady, ktoré by mi zabezpečili fungovanie, čo sa týka v platových a v mzdových veciach a takisto fungovanie v materiálových a v investičných veciach. Dali sme požiadavku, už dnes vo vláde sa prerokúvalo navýšenie počtu prokurátorov o počet 69, minister financií nebol s naším návrhom spokojný, respektíve si neuvedomil, že vlastne je to len jeden prokurátor na jednu prokuratúru v rámci dnešných okresov a krajov, a pokiaľ budeme rátať, že zákony v parlamente, Trestný zákon a Trestný poriadok, prejdú, ktoré nám opätovne uložia oveľa viac plnenia úloh, tak si myslím, že nielen prokuratúra je hlboko personálne poddimenzovaná, ale myslím si, že sú poddimenzované aj súdy, aj polícia. Úrad špeciálneho prokurátora je dokumentom toho, čo som povedal, a na to margo vám musím povedať jednu vec. My sme navrhovali, aby v Úrade špeciálneho prokurátora  bolo zaradených 25 prokurátorov vrátane plus administratíva a aby pracovalo 12 sudcov vrátane  plus administratíva. Vzhľadom na nedostatok finančných prostriedkov vláda rozhodla, že tieto počty budú znížené delené dvoma. Ja si naozaj viem veľmi živo predstaviť, akým spôsobom bude s jednotlivými spismi, ktoré prejdú od 1. 9. na Úrad špeciálneho prokurátora, zaobchádzané. Pokiaľ si ľudia myslia, že okamžite sa začne súdiť a okamžite sa začne rozhodovať, musím všetkých vyviesť z omylu, tak to stopercentne nebude a tých živých vecí, keby len 170 prešlo, tak ako som mal narátaný minulý mesiac na 12 prokurátorov, už dnes vieme, že ich tam asi 12 hneď zo začiatku nebude napriek tomu, že som vypísal ďalšie výberové konanie, tak to znamená 17 vecí na jedného človeka, čo v najťažších a v najzávažnejších trestných veciach ekonomického charakteru je podľa môjho názoru značné zaťaženie a tie spisy, ktoré momentálne na súdoch stoja, kde nie sú vytýčené hlavné pojednávania, či už ide o mediálne známe veci, ale aj o veci, ktoré médiá nezaujímajú, to sú všetko spisy, ktorých výška presahuje meter, takže naštudovanie takéhoto spisu, vytýčenie hlavného pojednávania, osvojenia si obžaloby, to nebude práca len pre týchto ľudí na jeden mesiac. Čo sa týka kriminológie a kriminalistiky, áno, československá kriminológia a kriminalistika bola kedysi najlepšia na svete, ja si to dovolím tvrdiť, ale aj v hocičom inom sme boli najlepší na svete a tiež to teraz nemáme. Toto ale ja asi nevyriešim. Ďakujem pekne. (Potlesk.)